SPRÁVA KOMISIE EURÓPSKEMU PARLAMENTU A RADE

o spoločnom preskúmaní vykonávania Dohody medzi Európskou úniou a Spojenými štátmi americkými o spracovaní a zasielaní údajov obsiahnutých vo finančných správach z Európskej únie do Spojených štátov na účely Programu na sledovanie financovania terorizmu

Dohoda medzi Európskou úniou a Spojenými štátmi americkými o spracovaní a zasielaní údajov obsiahnutých vo finančných správach z Európskej únie do Spojených štátov na účely Programu na sledovanie financovania terorizmu (ďalej len „TFTP“) nadobudla platnosť 1. augusta 2010.

Procedurálne aspekty

V článku 13 dohody sa stanovujú pravidelné spoločné preskúmania ustanovení o bezpečnostných opatreniach, kontrolách a reciprocite, ktoré majú vykonávať skupiny pre preskúmanie z Európskej únie a Spojených štátov, do ktorých sú zaradení zástupcovia Európskej komisie, Ministerstva financií USA a zástupcovia dvoch orgánov pre ochranu údajov z členských štátov EÚ, a môžu v nich byť aj odborníci na bezpečnosť a ochranu údajov a osoby so skúsenosťami z oblasti súdnictva.

Táto správa sa týka štvrtého spoločného preskúmania dohody od jej nadobudnutia platnosti a vzťahuje sa na obdobie 22 mesiacov od 1. marca 2014 do 31. decembra 2015. Prvé spoločné preskúmanie dohody, ktoré sa uskutočnilo vo februári 2011, sa vzťahovalo na obdobie prvých šiestich mesiacov po nadobudnutí platnosti dohody (od 1. augusta 2010 do 31. januára 2011). Druhé spoločné preskúmanie vykonané v októbri 2012 sa vzťahovalo na obdobie nasledujúcich dvadsiatich mesiacov (od 1. februára 2011 do 30. septembra 2012). Tretie spoločné preskúmanie vykonané v apríli 2014 sa vzťahovalo na obdobie sedemnástich mesiacov (od 1. októbra 2012 do 28. februára 2014). Dňa 27. novembra 2013 Komisia prijala oznámenie o spoločnej správe Komisie a Ministerstva financií Spojených štátov o hodnote údajov poskytnutých v rámci Programu na sledovanie financovania terorizmu (TFTP) podľa článku 6 ods. 6 dohody.

V súlade s článkom 13 ods. 3 Európsku úniu na účely preskúmania zastupovala Európska komisia a Spojené štáty zastupovalo Ministerstvo financií USA. Skupinu pre preskúmanie z EÚ viedol vyšší úradník Komisie a tvorili ju dovedna dvaja členovia útvarov Komisie, zástupcovia z dvoch orgánov pre ochranu údajov a jeden justičný expert z Eurojustu.

Štvrté spoločné preskúmanie sa uskutočnilo v dvoch hlavných fázach: dňa 1. marca 2016 v priestoroch Europolu v Haagu a v dňoch 15. a 16. marca 2016 na Ministerstve financií USA vo Washingtone (ďalej len „ministerstvo financií“).

Táto správa je založená na informáciách obsiahnutých v písomných odpovediach, ktoré ministerstvo financií poskytlo v dotazníku EÚ zaslanom pred preskúmaním, informáciách získaných v rozhovoroch s pracovníkmi ministerstva financií, ako aj na informáciách obsiahnutých v iných verejne dostupných dokumentoch tohto ministerstva. Okrem toho boli použité informácie, ktoré počas preskúmania poskytli zamestnanci Europolu, a do úvahy sa vzala aj inšpekčná správa spoločného dozorného orgánu Europolu zo septembra 2015. Komisia sa s cieľom doplniť dostupné informácie stretla aj s určeným poskytovateľom a získala od neho informácie.

Odporúčania a záver

Na základe informácií a vysvetlení, ktoré poskytlo ministerstvo financií, Europol, určený poskytovateľ a nezávislí kontrolóri, a na základe overenia príslušných dokumentov a reprezentatívnej vzorky vyhľadávaní z údajov poskytnutých v rámci TFTP je Komisia presvedčená, že dohoda a jej bezpečnostné opatrenia a kontroly sa riadne vykonávajú a ministerstvo financií zohľadnilo zistenia tretieho spoločného preskúmania. Komisia je spokojná najmä s výsledkami rokovaní o výklade článku 15, ktorý sa týka práva prístupu a spôsobu, akým ministerstvo financií aj naďalej posudzuje potrebu uchovávať extrahované údaje v zmysle článku 6 ods. 7 dohody.

Europol plní svoje úlohy týkajúce sa overovania plne v súlade s článkom 4 na základe podrobných a pravidelne aktualizovaných podporných dokumentov, ktoré dostáva od ministerstva financií. Mechanizmus dohľadu funguje hladko a účinne zabezpečuje, aby spracovanie údajov bolo v súlade s podmienkami stanovenými v článku 5. Všetky neextrahované údaje sa v polročných intervaloch vymazávajú s cieľom zabezpečiť, aby sa všetky takéto údaje vymazali najneskôr do piatich rokov od ich prijatia, v súlade s článkom 6 ods. 4 dohody. Pravidelné hodnotenie extrahovaných údajov zo strany ministerstva financií zahŕňa posúdenie lehôt uchovávania údajov. Príslušné informácie o postupe na opravu údajov boli pridané na webovú stránku ministerstva financií.

Pokiaľ ide o ďalšie zlepšovanie, Komisia navrhuje, aby členské štáty zvážili poskytovanie pravidelnej spätnej väzby o údajoch TFTP získaných od ministerstva financií, čo by mohlo ďalej zvýšiť kvalitu a množstvo informácií vymieňaných podľa článkov 9 a 10. Komisia takisto vyzýva Europol, aby pokračoval vo svojom úsilí aktívne zvyšovať povedomie o TFTP a aby podporoval členské štáty, ktoré ho žiadajú o rady a skúsenosti pri vypracúvaní žiadostí podľa článku 10. Je dôležité, aby Europol aj naďalej plnil svoju úlohu spojenú s overovaním podľa článku 4 tak dôkladne a nezávisle ako v súčasnosti.

V súvislosti s preskúmaním ministerstvo financií písomne potvrdilo platnosť záruk poskytnutých počas konzultácií v roku 2013. Uviedlo, že od nadobudnutia platnosti dohody o TFTP v auguste 2010 vláda Spojených štátov – vrátane všetkých ministerstiev a agentúr – nezbierala žiadne finančné platobné správy od určeného poskytovateľa v Európskej únii okrem tých, ktoré sú povolené v rámci dohody o TFTP. Ministerstvo financií ďalej uviedlo, že počas tohto obdobia vláda USA nevydala žiadne príkazy určenému poskytovateľovi v EÚ ani určenému poskytovateľovi v Spojených štátoch, v ktorých by požadovala predloženie údajov uchovávaných v EÚ okrem prípadov, keď to povoľuje článok 4 dohody o TFTP. Ministerstvo financií takisto potvrdilo, že Spojené štáty plne dodržiavali a majú v úmysle aj naďalej plne dodržiavať všetky svoje záväzky podľa dohody o TFTP.

TFTP je aj naďalej dôležitým nástrojom na poskytovanie včasných, presných a spoľahlivých informácií o činnostiach, pri ktorých existuje podozrenie na plánovanie a financovanie teroristických činov. Pomáha identifikovať a sledovať teroristov a ich podporné siete na celom svete.

Komisia víta neustále zvyšovanie transparentnosti orgánov USA pri výmene informácií, čo poukazuje na hodnotu TFTP pre medzinárodné úsilie zamerané na boj proti terorizmu. Podrobné informácie o tom, ako sa údaje poskytnuté v rámci TFTP môžu používať a ako sa používajú, ako aj konkrétne prípady ich použitia uvedené v spoločnej správe o hodnote údajov a v rámci tohto preskúmania predstavujú značný pokrok pri ďalšom vysvetľovaní fungovania a pridanej hodnoty TFTP.

EÚ využívala TFTP v období, na ktoré sa vzťahuje toto preskúmanie, viac, ako počas období, na ktoré sa vzťahovali predchádzajúce preskúmania. V niektorých prípadoch napomohli informácie poskytnuté podľa dohody pri napredovaní určitých vyšetrovaní v súvislosti s teroristickými útokmi na území EÚ. Orgány USA vo veľkej miere využívali možnosť spontánne poskytovať informácie z TFTP orgánom EÚ podľa článku 9 dohody. V období, na ktoré sa vzťahuje toto preskúmanie, Europol okrem toho proaktívne podnietil celý rad žiadostí podľa článku 10 dohody. To pomohlo zvýšiť povedomie orgánov EÚ o TFTP, čo viedlo k tomu, že uvedené orgány TFTP viac využívali.

Pravidelné preskúmanie dohody je nevyhnutné na zabezpečenie jej riadneho vykonávania, budovanie vzťahu medzi zmluvnými stranami založeného na dôvere a na uistenie zainteresovaných strán o užitočnosti nástroja TFTP. Komisia a ministerstvo financií sa dohodli, že ďalšie spoločné preskúmanie podľa článku 13 dohody vykonajú začiatkom roka 2018.